
Növényi kivonatok hatása csemegekukorica-vörösbab konzerv egyes minőségi paramétereire

Magyarország vezető szerepet tölt be Európában a kukorica termesztésben és feldolgozásban. Fontos export cikkünk a csemegekukorica konzerv. A keverék zöldségkonzervek esetében fontos minőségi tényező a színmegőrzés. Az élelmiszeripar különböző adalékanyagokat használ, hogy a fogyasztók elvárásainak megfelelve a feldolgozott termék megőrizze eredeti tápanyagtartalmát, színét, állományát és ízét. Ilyen segédanyag a konzerviparban is alkalmazott aszkorbinsav, amelyet színrögzítés céljából használnak a felöntőlében. A fogyasztók körében megjelent igények egyike, hogy a szintetikusan előállított adalékanyagokat természetes eredetű növényi kivonatokkal helyettesítse az élelmiszeripar. A cégek számára azonban ez komoly kutatás-fejlesztést jelent. A dolgozatomban ennek az irányvonalnak egy lehetséges megvalósításával foglalkoztam. Hőkezelt csemegekukorica és vörösbab keverék konzerv esetében tanulmányoztam növényi kivonatok alkalmazási lehetőségeit.
Ezt az irányvonalat követve a hőkezelt csemegekukorica és vörösbab keverék konzerv segédanyagai közül az aszkorbinsavat acerola kivonattal helyettesítem. Arra voltam kíváncsi, hogy az acerola növény kivonat formájában alkalmas-e az aszkorbinsav helyettesítésére.
A kísérletem során kétféle acerola kivonatot három koncentrációban vizsgáltam az ipari minta mellett. Vizsgáltam a felöntőlé pH értékének, sótartalmának, vízoldható szárazanyag tartalmának, színének, polifenol tartalmának és antioxidáns kapacitásának változását közvetlenül a gyártást követően, és 1 hetes 55 °C-on történő termosztálás, valamint szobahőmérsékleten történő tárolás mellett 4 és 8 hét után.
Eredményeim alapján elmondható, hogy mindkét acerola kivonat alkalmas lehet ipari alkalmazásra. A színrögzítő hatás mindkét esetben érvényesült, koncentrációk között volt tapasztaltam eltérést. Az 1. számú acerola kivonat magasabb arányban történő alkalmazása, a 2. számú kivonat legalacsonyabb és legmagasabb arányú adagolása ígéretesnek bizonyult. Jobb színrögzítő hatást fejtettek ki az ipari mintához képest a színingerkülönbség értékei alapján. A 8 hetes tárolás során bizonyos minták esetében a polifenol tartalom és antioxidáns kapacitás adatai a kezdeti értékekhez képest kis mértékben csökkentek.
A kísérleti munkám megalapozása egy nagyobb mérvű kutatásnak. Az eredményeim rávilágítottak arra, hogy érdemes foglalkozni az acerola kivonatok használatával és hosszabb tárolás mellett is megvizsgálni a kivonatok hatását a termékekben.



